七愛詩 李翰林
作者：皮日休
朝代：唐

paragraphs: 吾愛李太白，身是酒星魄。
口吐天上文，迹作人間客。
磥砢千丈林，澄澈萬尋碧。
醉中草樂府，十幅筆一息。
召見承明廬，天子親賜食。
醉曾吐御牀，傲幾觸天澤。
權臣妬逸才，心如斗筲窄。
失恩出內署，海岳甘自適。
刺謁戴接㒿，赴宴著縠屐。
諸侯百步迎，明君九天憶。
竟遭腐脅疾，醉魄歸八極。
大鵬不可籠，大椿不可植。
蓬壺不可見，姑射不可識。
五岳爲辭鋒，四溟作胸臆。
惜哉千萬年，此俊不可得。